ПРОЦЕДУРА  ЗА НАЗНАЧАВАНЕ НА АДМИНИСТРАТИВНИ РЪКОВОДИТЕЛИ И ТЕХНИ ЗАМЕСТНИЦИ (извън лицата по чл. 167, ал. 1, т. 1 ЗСВ)

	І. Ред за кандидатстване за участие в процедурата за избор на административни ръководители и заместници на административни ръководители.

	1. При осъществяване на дейността по назначаване на административни ръководители и заместници на административни ръководители за органите на съдебната власт ВСС изисква становище на съответното лице по чл. 38, ал. 3 от ЗСВ за броя на ръководните длъжности, за които следва да се проведе избор през календарната година. 

2. (1) ВСС с решение обявява свободните длъжности за административни ръководители и техни заместници в органите на съдебната власт и открива отделни процедури за избор на кандидати за назначаване във всеки орган на съдебната власт.
(2) Решението се публикува в Интернет страницата на ВСС.
	(3) Процедурите за избор на кандидати за назначаване на административни ръководители в органите на съдебната власт се откриват от ВСС не по-рано от два месеца и не по-късно от един месец преди изтичане на мандата. 

3. Предложения и заявления пред КПА за назначаване на административен ръководител и заместник на административен ръководител се отправят писмено в 14-дневен срок от датата на публикуване на свободните бройки в Интернет страницата на ВСС.

4. (1) Исканията за назначаване на административен ръководител и заместник на административен ръководител се отправят до КПА чрез:
а) заявление от заинтересования съдия, прокурор или следовател;
б) предложение на съответния административен ръководител по чл. 38, ал. 3;
в) предложение на не по-малко от 1/5 от членовете на ВСС.
(2) Всяко отделно предложение съдържа искане за назначаване само за един кандидат по отношение на всяка свободна бройка. Ако предложението се прави по отношение на повече от един кандидати за една свободна бройка, се приема, че вносителят не е изразил валидна воля въобще и липсва предложение за всички посочени в него лица.
(3) По отношение на един и същи кандидат може да е налице молба от самия него, както и предложения от останалите оправомощени по чл. 38, ал. 3 ЗСВ.

5. Предложенията се подават в администрацията на ВСС.

6. (1) Към предложението се прилагат документи, удостоверяващи стажа на кандидатите.
(2) Документите, установяващи стажа на кандидата са: копие от трудова, служебна и/или осигурителна книжка, вкл. кадрова справка и служебна бележка от съответния орган на съдебната власт, където работи кандидатът.

7. В случаите, когато предложението изхожда от органа по чл. 38, ал. 3 ЗСВ или най-малко от 1/5 от членовете на ВСС, към него следва да е приложено и заявление от кандидата, че е съгласен да бъде предложен.

8. (1) Подателите на заявления и предложения за назначаване на административен ръководител и заместник на административен ръководител могат да отстраняват непълноти в изискуемите за кандидатстване документи само в срока за подаването им.
(2) КПА не дава указания за отстраняване на пропуски в документите.

ІІ. Допускане на кандидатите за административни ръководители и заместници на административни ръководители до участие в процедурата по избор.

9. До участие в избора за административни ръководители и заместници на административни ръководители се допускат кандидати, които са съдии, прокурори, следователи.

10. (1) До участие в избора за административни ръководители се допускат кандидати, които имат стаж, както следва:
а) най-малко десет години стаж по чл. 164, ал. 4 ЗСВ за административен ръководител на районен, военен, окръжен, административен съд, окръжна прокуратура, военно-окръжна прокуратура и окръжна следствена служба съгласно чл. 170, ал. 1 ЗСВ, чл. 41, ал. 1 от Наредба № 1;
б) най-малко дванадесет години стаж по чл. 164, ал. 5 ЗСВ за административен ръководител на апелативен съд, апелативна и военно-апелативна прокуратура съгласно чл. 170, ал. 2 ЗСВ, чл. 41, ал. 2 от Наредба № 1.
 (2) За заместниците на съответните административни ръководители не се предвиждат изисквания за завишен стаж по чл. 170, ал. 1 вр. чл. 164, ал. 4, респ. чл. 170, ал. 2 вр. чл. 164, ал. 5 от ЗСВ.

11. До участие в избора за административен ръководител (извън тези по чл. 129, ал. 2 от К на РБ) и заместник на административен ръководител в конкретен орган на съдебната власт, не се допуска кандидат, който е бил назначен на същата длъжност в същия орган на съдебната власт за два последователни мандата, респективно, за един мандат в случаите на § 5 от Преходните и заключителни разпоредби към Закона за изменение и допълнение на Конституцията на Република България (Обн. ДВ, бр. 85 от 2003 год.).
12. След изтичане на 14-дневния срок за подаване на заявления и предложения КПА извършва проверка на документите на кандидатите.

13. (1) КПА се произнася с решение по резултатите от проверката – кои лица отговарят на условията за заемане на обявената свободна длъжност за административен ръководител и заместник на административен ръководител и кои лица не отговарят.
(2) По отношение на лицата, които не отговарят на условията за заемане на обявената свободна длъжност за административен ръководител и заместник на административен ръководител, в решението на КПА мотивирано се посочват основанията, въз основа на които е прието, че кандидатът не отговаря на условията за заемане на длъжността.

14. Списъкът на всички кандидати се обявява на Интернет страницата на ВСС, като по отношение на кандидатите, неотговарящи на условията за заемане на обявената свободна длъжност, се посочват основанията. 

ІІІ. Атестиране на кандидатите за административни ръководители и заместници на административни ръководители.

15. По отношение на всички кандидати, отговарящи на условията за заемане на вакантната длъжност, Комисията по предложенията и атестирането на съдии, прокурори и следователи (КПА) провежда процедура по атестиране на кандидатите, като по преценка сама извършва атестирането или възлага на помощна атестационна комисия (ПАК) проверката на дейността на атестирания кандидат за административен ръководител или заместник на административен ръководител.

16. (1) Ако кандидатът е съдия, прокурор, следовател, съставът на ПАК се определя при спазване на изискванията на чл. 1, ал. 4, ал. 6, ал. 7 и ал. 9 от Методиката:
а) състои се от трима членове, които са по-старши от атестирания съобразно чл. 237 от ЗСВ, работят по материята на атестирания и по отношение на тях не съществуват основания за отвод по чл. 1, ал. 9 от Методиката;
б) поименният състав се посочва със заповед на съответния административен ръководител за всеки конкретен случай на базата на случаен подбор чрез електронно разпределение;
в) административният ръководител не може да бъде включен в състава на ПАК;
г) по отношение на заместника на административния ръководител в Методиката няма забрана да бъде включен в състава на ПАК.
(2) Ако кандидатът е настоящ административен ръководител или заместник на административен ръководител, както и при невъзможност да бъде сформирана ПАК в съответния орган на съдебната власт, съставът на ПАК се определя от административния ръководител на по-горестоящия орган на съдебната власт при спазване на изискванията на чл. 1, ал. 4, ал. 6, ал. 7 и ал. 9 от Методиката за атестиране:
а) състои се от трима членове (всякога с по-висока длъжност, тъй като са от по-горестоящия орган на съдебната власт), които работят по материята на атестирания и по отношение на тях не съществуват основания за отвод по чл. 1, ал. 9 от Методиката;
б) поименният състав се посочва със заповед на съответния административен ръководител за всеки конкретен случай на базата на случаен подбор чрез електронно разпределение;
 в) административният ръководител не може да бъде включен в състава на ПАК;
г) по отношение на заместника на административния ръководител на по-горестоящия орган на съдебната власт в Методиката няма забрана да бъде включен в състава на ПАК.
(3) Горните изисквания се удостоверяват чрез заповедта на съответния административен ръководител, в която са посочени поименно членовете на ПАК, тяхната длъжност, специализация по материя и акт за определянето на лицата въз основа на случайния подбор.

17. С решението си за провеждане на атестирането КПА определя подходящ срок за осъществяване на проверката на дейността на атестирания кандидат от страна на помощната атестационна комисия.

18. Ако заявлението или предложението за участие в избора на административен ръководител и заместник на административен ръководител е предварително окомплектовано с вече изготвен от ПАК обобщен доклад и предложение за комплексна оценка (преди да е взето решение за провеждане на процедура по атестиране на кандидатите), КПА следва да проведе нова процедура по атестиране.

19. (1) Когато атестираният кандидат за административен ръководител и заместник на административен ръководител заема съдийска, прокурорска и следователска длъжност по чл. 163 от ЗСВ, проверката на дейността му се осъществява въз основа на критериите, визирани от чл. 197 – чл. 199 от ЗСВ.
(2) Когато атестираният кандидат за административен ръководител или заместник на административен ръководител заема длъжност на административен ръководител или заместник на административен ръководител, проверката на дейността му се осъществява съгласно чл. 200 от ЗСВ.
 
20. Помощната атестационна комисия представя на КПА обобщен доклад за резултатите от проверката на дейността на атестирания кандидат за административен ръководител или заместник на административен ръководител, който съдържа и предложение за комплексна оценка.

21. По свой почин или по искане на атестирания кандидат за административен ръководител и заместник на административен ръководител, КПА може да го изслуша, както и да събира всякаква допълнителна информация по показателите за атестиране.

22. КПА може мотивирано да променя предложението на ПАК за комплексна оценка, като се основава на предвидените показатели за оценка на съответните общи и специфични критерии за съдия, прокурор или следовател, както и на критериите за оценка за заемане на ръководна длъжност. 

23. КПА предоставя на атестирания кандидат за административен ръководител и заместник на административен ръководител резултатите от атестирането.

24. В срок до 14 дни от уведомяването атестираният може да направи писмено възражение срещу резултатите от атестирането, което предоставя на КПА.
  
25. (1) КПА разглежда постъпилото писмено възражение на атестирания и дава становище по него.
(2) Със становището си КПА може да остави възражението на атестирания без уважение като неоснователно или уважава възражението изцяло или частично, като променя резултатите по някои или всички критерии за атестиране или изменя дадената комплексна оценка.

26. Дейността на КПА по атестирането приключва с изготвяне на окончателно предложение за комплексна словесна оценка съгласно чл. 202 ЗСВ.

27. В 14-дневен срок от приключване на атестацията, КПА внася за разглеждане във ВСС резултатите от атестирането, писменото възражение, ако има такова, становището си по него и предложението за комплексна оценка.

28. (1) Ако предложението на КПА е за отрицателна комплексна оценка, ВСС задължително изслушва атестирания.
(2) В тези случаи атестираният се уведомява най-малко 7 дни преди датата на заседанието и му се предоставя възможност да представи писмени възражения 

29. ВСС може да изслуша по свой почин и атестирани лица с положителна комплексна оценка, за което ги уведомява преди датата на заседание по подходящ начин (устно, писмено, по телефона, факс и т.н.).

30. ВСС с решение определя комплексната словесна оценка от атестацията. 

31. Резултатите от атестирането на кандидатите за административен ръководител или заместник на административен ръководител не се обявяват на Интернет страницата на ВСС.

ІV. Избор на административни ръководители и заместници на административни ръководители.

32. Председателят на КПА внася за разглеждане във ВСС заявленията и предложенията на кандидатите за административен ръководител и заместник на административния ръководител, които отговарят на условията за заемане на обявената свободна ръководна длъжност.

33. (1) ВСС изслушва кандидатите за административен ръководител по азбучен ред.
(2) ВСС с решение определя продължителността на изслушването на кандидатите за всяка конкретна процедура по назначаване на административен ръководител.
(3) Кандидатите се поканват за изслушване от ВСС най-малко 7 дни преди датата на заседанието.
 (4) Изслушването се състои в публично събеседване с кандидатите за административен ръководител в рамките на конкретно определеното от ВСС време.
(5) Неявяването на кандидата за изслушване не е пречка за участие в избора.
 
34. При избора ВСС преценява кандидатите за административен ръководител и заместник на административен ръководител на базата на техните професионални, делови и нравствени качества с оглед следните критерии:
- обща професионална компетентност;
- висока квалификация в съответната област на правото, придобита на основата на практически опит, специализация, притежавана научна степен;
- постигнати високи резултати в качественото и срочно решаване на преписки и дела;
- необходими лидерски качества и авторитет;
- инициативност;
- разработване на нови идеи и конструктивни решения;
- отговорност;
- способност да създава атмосфера на доверие сред магистратите и служителите;
- организационни умения и способност за оперативно управление;
- добра комуникация;
- активни и убедителни действия за издигане авторитета на съдебната власт;
- управленски опит;
- висок професионален и личен морал.

35. (1) ВСС избира административен ръководител и заместник на административен ръководител, като приема решението за назначаване с тайно гласуване с мнозинство повече от половината от членовете си.
(2) Когато в избора участват повече от един кандидати, гласуването се провежда с бюлетини.
(3) Когато никой от предложените кандидати не получи необходимото мнозинство, изборът продължава за двамата от тях, които са получили най-много гласове.
(4) Ако при балотажа никой от кандидатите не получи необходимото мнозинство, процедурата по назначаване на административен ръководител и заместник на административен ръководител се прекратява.

36. Ако процедурата по назначаване на административен ръководител е приключила без да е избран никой от предложените кандидати, а мандатът на досегашния административен ръководител е изтекъл, до встъпването в длъжност на нов административен ръководител се прилага правилото на чл. 175, ал. 4, пр. 2 от ЗСВ.

37. Ако на ръководната длъжност бъде избрано лице извън органа на съдебна власт, за който се провежда процедурата за назначаване на административен ръководител или заместник на административен ръководител, при необходимост ВСС открива бройка в съответния орган на съдебната власт.